b"\n_START_ARTICLE_\nEforas\n_START_PARAGRAPH_\nEforas (gr. \xe1\xbc\x9c\xcf\x86\xce\xbf\xcf\x81\xce\xbf\xcf\x82 'pri\xc5\xbei\xc5\xabrintis', i\xc5\xa1 gr. \xe1\xbc\x90\xcf\x80\xce\xaf, epi 'ant; vir\xc5\xa1' + gr. \xe1\xbd\x81\xcf\x81\xce\xac\xcf\x89, hora\xc5\x8d '\xc5\xbei\xc5\xabr\xc4\x97ti')\xc2\xa0\xe2\x80\x93 renkamas magistratas senov\xc4\x97s Spartoje, kurio viena pareig\xc5\xb3 buvo kontroliuoti abiej\xc5\xb3 Spartos karali\xc5\xb3 veikl\xc4\x85. Kasmet i\xc5\xa1 Spartos pilie\xc4\x8di\xc5\xb3 i\xc5\xa1rinkdavo 5 eforus, kurie prisiekdavo remti Spartos karalius._NEWLINE_Herodotas teig\xc4\x97, kad efor\xc5\xb3 institucij\xc4\x85 \xc4\xafk\xc5\xabr\xc4\x97 Likurgas, o Plutarchas ra\xc5\xa1\xc4\x97, kad \xc5\xa1i institucija yra v\xc4\x97lesn\xc4\x97. Manoma, kad eforai buvo reikalingi kaip valdytojai, kai Spartos karaliai vadovaudavo kariuomenei. Eforus rinkdavo visuotiniame susirinkime, kandidatais gal\xc4\x97davo b\xc5\xabti bet kuris pilietis. Buvo draud\xc5\xbeiama efor\xc4\x85 rinkti antr\xc4\x85 kart\xc4\x85. Eforai veikdavo kaip atsvara karaliams, kurie retai tarpusavyje sutardavo. Platonas eforus vadino tironais, kurie vald\xc4\x97 Spart\xc4\x85 kaip despotai, o karalius\xc2\xa0\xe2\x80\x93 tik karved\xc5\xbeiais._NEWLINE_Pagal Plutarch\xc4\x85 kiekvien\xc4\x85 ruden\xc4\xaf eforai paskelbdavo kriptij\xc4\x85\xc2\xa0\xe2\x80\x93 \xc5\xbeyg\xc4\xaf prie\xc5\xa1 helotus, kurio metu kiekvienas Spartos pilietis gal\xc4\x97davo nu\xc5\xbeudyti helot\xc4\x85, nebijodamas bausm\xc4\x97s._NEWLINE_Eforams nereik\xc4\x97davo klauptis prie\xc5\xa1 Spartos karalius, juos labai gerbdavo kiti Spartos pilie\xc4\x8diai d\xc4\x97l j\xc5\xb3 veiklos. Eforai sprendimus priimdavo paprasta dauguma. Kartais Spartos politika pasikeisdavo vienam eforui pakeitus savo nuomon\xc4\x99 ir nubalsavus u\xc5\xbe prie\xc5\xa1ing\xc4\x85 pozicij\xc4\x85._NEWLINE_Kleomenas III 227\xc2\xa0m. pr. m. e. panaikino efor\xc5\xb3 institucij\xc4\x85, bet po Selasijos m\xc5\xab\xc5\xa1io makedonie\xc4\x8di\xc5\xb3 karalius Antigonas III Dosonas j\xc4\x85 atk\xc5\xabr\xc4\x97. Eforai egzistavo iki II a., manoma kad juos panaikino Adrianas."